羅海星

羅海星，原名羅海鮮，係香港商人。佢係中國民主運動支持者，最出名係搞黃雀行動，協助營救中國六四事件異見人士出海外，行動失敗被補而坐監。佢係香港《新晚報》前總編輯羅孚嘅仔。

屋企
羅海星老頭係羅孚，係中國共產黨人士。一九四八年來香港《大公報》做事。

第二年，一九四九年，羅海星響香港出世。羅孚睇過香港仔海景，印像深刻，就以海鮮為名，同個仔改名叫羅海鮮，等人一聽個名就知香港仔。不過又見個仔成日畀同學笑，所以改名羅海星。

一九六五年，羅海星培僑中學畢業，返中國大陸讀書，響廣州外語學院升學，主修英文。一九六六年，文化大革命爆發，佢參加共青團同紅衛兵。但係咁，佢對中國共產黨有質疑。

事業
一九七零年，佢響外語學院畢業，分配到廣東省陶瓷進出口公司做嘢。一九七九年，佢同兒童文學作家周蜜蜜結婚。同年可以返香港同家人團聚，響香港有中共背景嘅《經濟導報》任職。

一九八二年，老頭羅孚係當時《新晚報》總編輯，中國當局指羅孚係間諜，誘佢去北京，畀中共軟禁十年。羅海星就轉工做新鴻基證券駐廣州代表。一九八六年，佢出任香港貿易發展局駐北京首席代表。

一九八九年初，佢辭職轉營中港生意。

黃雀行動
一九八九年六四運動後期，佢用自己大陸人脈，協助香港黃雀行動。佢首先協助馬波，《法制日報》記者，六四凌晨，佢目擊清場。馬波臨行前同羅海星講，重有兩人等救。蛇頭話畀佢知，呢兩人係陳子明同王軍濤。原來蛇頭係二五仔，出賣羅海星等人。同年十月十四號，羅海星響廣州酒店收風知道行動失敗。佢搏一響羅湖過關，回鄉證過唔到電腦被捕。呢次重有差唔多七十內地人被捕，包括陳子明。另外重有兩香港人，係「江湖人物」助手，負責用大飛接載，都畀人捉埋。而王軍濤走甩，用其他方法去美國。

羅海星被控窩藏反革命罪犯，判坐監五年。呢個係李鵬辦公室下令判佢五年，以當時情況，無判十年就算好。

一九九一年，當時英國首相馬卓安到中國，傾香港新機場個玫瑰園計劃。馬卓安要求放羅海星，同中方傾掂數。羅海星響馬卓安走咗無耐就放人。羅海星坐直通車返香港，副政治顧問柏聖文來到紅磡，送上首相賀咭。年底，佢去英國探親。英國當局見到佢入境紀錄，請佢去唐寧街首相府。傾完一輪，佢同馬卓安合照。因為呢張相，中共政府好嬲，收返佢回鄉證十幾年，直至二零零五年佢患血癌，經多方穿針引綫先至拎得返，入大陸醫病。

晚年
羅海星二零零五年患血癌，佢細佬捐過骨髓畀阿哥，做骨髓移植，但病情都係反覆，免疫力好弱。二零零九年十月中，佢染到豬流感，好過，但十一月尾又肺炎，入瑪麗醫院，重入埋深切治療部。佢之後一度好返啲，以為可以出院。之不過，第二年，二零一零年一月十一號星期一，天氣突然凍返，肺炎惡化，醫生話佢肺部組織嚴重受損。到十三號晚，佢半昏迷，到十四號凌晨不治。終年實齡六十一歲。。佢二月三號響世界殯儀館設靈，二月四號舉殯火化。

香港人
海星